കെ റെയില്: മുഖ്യമന്ത്രി നുണപ്രചാരണം അവസാനിപ്പിക്കണംപി.കെ. കൃഷ്ണദാസ് കണ്ണൂര്: കെ റെയിലുമായി ബന്ധപ്പെട്ട് മുഖ്യമന്ത്രി നടത്തുന്ന നുണപ്രചാരണം അവസാനിപ്പിക്കണമെന്ന് ബി.ജെ.പി ദേശീയ നിര്വ്വാഹക സമിതി അംഗം പി.കെ. കൃഷ്ണദാസ് പറഞ്ഞു. കണ്ണൂരില് മാദ്ധ്യമങ്ങളോട് സംസാരിക്കുകയായിരുന്നു അദ്ദേഹം. കെ റെയിലുമായി ബന്ധപ്പെട്ട് കേന്ദ്രസര്ക്കാരോ റെയില്വേ മന്ത്രാലയമോ യാതൊരു ഉറപ്പും സംസ്ഥാനത്തിന് ഇതുവരെ നല്കിയിട്ടില്ല. എന്നാല് മുഖ്യമന്ത്രി പറയുന്നത് കെ റെയില് തുടങ്ങാന് ആവശ്യമായ ചില അനുമതികള് റെയില്വേ മന്ത്രാലയവും കേന്ദ്രസര്ക്കാരും നല്കിയിട്ടുണ്ടെന്നാണ്. ഇത് തികച്ചും അടിസ്ഥാനരഹിതമാണ്. കെ റെയില് വിഷയത്തില് കേന്ദ്രസര്ക്കാരിനെ കൂട്ടുപ്രതിയാക്കാനാണ് സംസ്ഥാന സര്ക്കാര് ശ്രമിക്കുന്നത്. നിത്യനിദാനച്ചെലവിന് പോലും കടമെടുക്കുന്ന സംസ്ഥാനത്ത് ഇത്രയും വലിയ കടബാദ്ധ്യതയേറ്റെടുത്ത് നടപ്പാക്കേണ്ട അനിവാര്യമായ പദ്ധതിയാണോ കെ റെയില് എന്ന ആശങ്ക മുഖ്യമന്തിയുമായി കേന്ദ്രസര്ക്കാര് പങ്കുവെച്ചിട്ടുണ്ട്. സത്യമിതായിരിക്കെ കെ റെയില് തുടങ്ങാനാവശ്യമായ അനുമതി കേന്ദ്രസര്ക്കാര് നല്കിയിട്ടുണ്ടെന്ന മുഖ്യമന്ത്രിയുടെ പ്രതികരണം തികച്ചും അടിസ്ഥാനരഹിതമാണെന്നും കൃഷ്ണദാസ് കുറ്റപ്പെടുത്തി.